google/wiki40b huggingface dataset:
Daniil Tsyplakov

Idrettskarriere

Tsyplakov deltok i sine første internasjonale mesterskap i 2009. Ved Ungdoms-VM i friidrett 2009 satte han ny personlig rekord med 2,17 meter, og kom på delt 3.-plass med canadiske Django Lovett. Dmitriy Kroyter vant høydekonkurransen, med 2,20 meter. Samme år deltok han ved European Youth Olympic Festival 2009, der han vant høydehopp med 2,21 meter. 
Han ble russisk juniormester i høyde i 2010. Han deltok deretter ved junior-VM i friidrett 2010 i Moncton i Canada, men ble slått ut i kvalifiseringen, med 2,05 meter. 
I 2011 deltok han ved junior-EM i friidrett 2011 i Tallinn, der han kom på 4.-plass. Ved det russiske mesterskapet for lag kom han på 7.-plass. 
Ved det russiske innendørsmesterskapet i 2012 kom han på 13.-plass med 2,15 meter, og ble slått ut i kvalifiseringen. Han deltok også ved det russiske lagmesterskapet i friidrett, der han kom på 2.-plass, og ved det russiske mesterskapet i friidrett utendørs, der han kom på 6.-plass med en høyde på 2,31. Dette var første gang han hoppet over 2,30 meter, og dette kvalifiserer til utmerkelsen «Master of sport, International Class». Han vant også den russiske cupen dette året. 
Han fikk bronse ved det russiske innendørsmesterskapet i 2013 i Moskva, med 2,30 som beste resultat. Han kom på 2.-plass i det russiske mesterskapet for lag, og vant igjen høydehopp i den russiske cupen i friidrett. I juli deltok han ved U23-EM i friidrett 2013 i Tammerfors. Her greide han 2,28 og endte på 2.-plass, bak nederlandske Douwe Amels, som også hadde 2,28 som høyeste hopp. Ved det russiske mesterskapet utendørs kom han på 3.-plass. 
I 2014 kom han på 2.-plass ved det russiske mesterskapet innendørs, og 3.-plass utendørs. Han hoppet 2,25 ved det russiske mesterskapet for lag, og kom der på 3.-plass. Han deltok både ved VM i friidrett innendørs 2014 og EM i friidrett 2014, og han kom på 5.-plass i begge disse mesterskapene. Han vant det russiske mesterskapet utendørs i juli, foran Alex Dmytryk og Dmitry Semenov. I august satte han personlig rekord med 2,33 meter. 
Ved EM i friidrett innendørs 2015 i Praha kom han på 1.-plass, foran Silvano Chesani og Antonios Mastoras som delte 2.-plassen. Han vant også høydehopp ved Lag-EM i friidrett 2015, der Russland deltok i Super League. Her hoppet han 2,33 meter, og tangerte sin personlige rekord. I juli vant han høydehopp ved Sommeruniversiaden 2015 i Gwangju i Sør-Korea, der han hoppet 2,31 på tredje forsøk.
Wehrmacht (band)

Wehrmacht var et amerikansk crossover thrash metal-band som ble stiftet i Portland i Oregon i 1985. De ga ut to plater, Shark Attack i 1987 og Biermacht i 1989.
Humor var en viktig del av Wehrmachts image, og de kan sammenlignes med band som tyske Tankard og amerikanske S.O.D.
Aegus (Gnaphaegus) capreolus

Utseende

En ganske liten til middelsstor (19-23 millimeter), avlang, matt brun hjortebille. Kroppen er tett kledt med lyst brunlige, matte skjell. Hannens kjever er forstørrede, nokså rette, med et par avrundede tenner nær spissen, hodet litt utvidet bak fasettøynene. Pannen er bredt innbuktet, det et trekantet framspring i midten. Pronotum er nesten rektangulært med rette sidekanter, betydelig innsnevret ved roten. Langs kanten har pronotum er brem av fløyelsaktige, gul hår. Dekkvingene har ingen påfallende punktstriper. Hele kroppen er tett kledt med ganske korte, oppstående hår. Hunnen ligner hannen bortsett fra at kjevene ikke er forstørrede.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt i på Borneo, Sumatra og Palawan, muligens også i Vest-Malaysia.
Jon Rune Strøm

Biograpfi

Strøm vokste opp på en øy på Nordvestlandet, og var tidlig insperert av musikere som Gary Peacock og Frode Gjerstad, of spiller på albumet East Of The West (2011), Kjersti Stubøs album How High Is the Sky (2011), spilte på den norske frijazzscenen med Paal Nilssen-Loves band Large Unit, med Petter Wettre og med Mats Gustafssons Nu Ensemble, videre spilte han med musikere som Mats Äleklint, John Dikeman, Martin Küchen, Thomas Johansson og Tollef Østvang i ulike konstellasjoner som SAKA Trio, Universal Indians, All Included og Friends & Neighbors. I 2013 slapp han soloalbumet Jøa.
Andrea Voldum

Bakgrunn

Andrea Voldum ble kjent i august 2016, da hun sto frem med gruppevoldtekten, som ble kjent som Hemsedal-saken, hun var blitt utsatt for i 2014. Hun navnga de tre mennene i en Facebook-status, noe som førte til demonstrasjoner for kvinners rettssikkerhet i Norge. Et flertall på fem dommere stemte for at de tre var skyldige, men tre lekdommerne mente at bevisene ikke var tilstrekkelige. De tre mennene ble likevel dømt til å betale erstatning. 
Måneder etter at hun stod frem mottok hun en rekke priser for å ha stått frem på et område preget av skam, myter og fordommer.

Vi Tror Deg-Stiftelsen

Vi Tror Deg-Stiftelsen ble grunnlagt 12. februar 2017 og står sammen mot voldtekt, seksuelle overgrep og trakasseringer. Stiftelsen skal forebygge, avdekke, styrke rettssikkerheten og ivareta utsatte og deres pårørende. Den ønsker å fjerne stigmaet rundt å føle skam og skyld, samt få mer åpenhet gjennom holdningskampanjer, medieaktiviteter og andre prosjekter.
For sitt arbeid vant de Skamløsprisen 2017. Tildelingen fant sted i regi av Sex og samfunn på Verdens helsedag 4. september 2017.
Anthiinae (Carabidae)

Utseende

Ganske store, avlange løpebiller med stort hode. Mange arter har påfallende store kjever (mandibler). Grunnfargen er gjerne matt svart, men de har ofte hvite flekker. Pronotum er tilsmalnet bak slik at det blir en markert "stilk" mellom dette og dekkvingene. Dekkvingene er hvelvede og rundede, slik at den bakre delen av kroppen blir oval.

Kjemisk forsvar

I likhet med bombarderbiller (Brachininae) forsvarer Anthia-artene seg ved å sprøyte etsende kjemikalier på eventuelle angripere. De påfallende fargene, med hvite flekker på svart bakgrunn, signaliserer at rovdyr bør holde seg unna disse ubehagelige billene. Andre, harmløse dyr har etterlignet disse mønstrene, blant annet finnes det en firfisle-art (Heliobolus lugubris) i Namibørkenen der unge eksemplarer er farget som billene og også beveger seg svært likt dem, såpass likt at et menneske kan ta feil av dem  og .

Utbredelse og økologi

Anthiinae lever i varmt klima, mange finnes på varme og tørre steder, for eksempel ørkener. Gruppen er særlig artsrik i Afrika.
Quezon

Provinsens navn

Provinsen het tidligere Tayabas, men navnet ble endret slik at provinsen nå er oppkalt etter Manuel L. Quezon.

Politisk inndeling

Quezon er delt i 1 "city" (bykommune) og 40 "municipalities" (landkommuner).
Kuøye

Kuøye, koøye eller vindusventil er et rundt eller ovalt mindre vindu i et fartøy. Både faste og åpningsbare varianter forekommer.
For å hindre at vann trenger inn i fartøyet om glasset knuses, har kuøyer ofte en stormluke, en kraftig metalluke som låses fast med en skrueanordning.
Kuøyene lages runde for å redusere spenningskonsentrasjonene.
Atalopedes

Levevis

Larvene lever på gress og halvgress.

Utbredelse

Slekten er utbredt i Amerika, fra det sørligste USA og sørover.
Deutscher Soldatenfriedhof Menen

Deutscher Soldatenfriedhof Menen (Menen tyske soldatgravlund) er en krigskirkegård ved den belgiske by Menen og delvis inn i Wevelgem. Her er 47 864 tyske soldater fra første verdenskrig gravlagt. Dermed er den Flanderns største krigskirkegård. De fleste var falne fra de fire store slag i nætheten av byen Ieper.
Gravfeltet går tilbake til 1917. Mellom 1956 og 1958 ble 128 små tyske krigskirkegårder spredt rundt i Flandern konsolidert til fire. Levningene fra dem ble ekshumert og overført til gravlundene Langemark, Vladslo, Hooglede og Menen. Menens døde kom fra 53 små gravfelt.
Den tyske arkitekt R. Tischler tegnet det oktagonale mausoleet her, og mottakelsebygningen. Rundt kapellet er åtte steinplater som oppgir navn og beliggenhet til de aller fleste av de 53 opprinnelige gravundene.
Gravlunden administreres av Volksbund Deutsche Kriegsgräberfürsorge.
New Japan Philharmonic

New Japan Philharmonic (新日本フィルハーモニー交響楽団 Shin Nihon Firuhāmonī Kōkyōgakudan) er et symfoniorkester fra Tokyo i Japan, som ble grunnlagt i 1972. Orkesteret spiller hovedsakelig i Sumida Triphony Hall. Fra og med 2003 er sjefdirigenten Christian Arming.
Blnat orkesterets spillmusikkopptredener finner man musikken fra Super Smash Bros. Melee på albumet Smashing...Live!, Resident Evil-musikk på Resident Evil Orchestra, orkesterarrangement av Kaoru Wada for Kingdom Hearts Original Soundtrack og Go Shiinas musikk fra Tales of Legendia. De spilte også i Yokohama på turnéen Tour de Japons første stopp.
Orkesteret er også kjent for musikk fra filmer, som for eksempel Chihiro og heksene og Det levende slottet. Begge produksjonene ble komponert, arrangert og dirigert av Joe Hisaishi. Det har også fremført musikk for TV-serien Neon Genesis Evangelion, som ble komponert, arrangert og dirigert av Shiro Sagisu.
Skenes kjertler

Skenes kjertler ligger mellom skjeden og urinrøret. De bidrar trolig til lubrisering av urinrøret, og sekretet som skilles ut har trolig antimikrobielle faktorer. De kan sammenlignes med mannens prostata, og det er meget mulig at de spiller en rolle i ejakulasjon hos kvinner.
Kalde hjerter

Kalde hjerter er en kriminalroman skrevet av Gunnar Staalesen. Boka ble gitt ut i 2008. Den er en roman i serien om Varg Veum.
Tornebuskegade

Beboere

Den nyutnevnte professor ved Kunstakademiet, arkitekten Christian Hansen (1803–1883), bodde i nr. 7 i slutten av 1850-årene. Filosofen Søren Kierkegaard bodde på hjørnet av Rosenborggade 9 / Tornebuskegade 1 i 1848. Forfatterinnen Athalia Schwartz bodde i nr. 9 fra 1870 og til sin død året etter. Frederik Vs snekkermester Christian Friedrich Lehmanns siste kjente adresse var i Tornebuskegade.
Avant de mourir

«Avant de mourir» er en fransk sang med melodi av den berømte salongfiolinisten Georges Boulanger.
Teksten til den engelskspråklige versjonen «My Prayer» ble skrevet av Jimmy Kennedy i 1939.
Glenn Miller og Ink Spots spilte inn sangen på plate samme år. Den har blitt innspilt mange ganger siden, men den største slagerversjonen var med The Platters i 1956. The Platters' versjon var også med i spillefilmen Den fantastiske historien om Benjamin Button.

Norske versjoner

Bente Aaseth, Arne Riis og Arve Sigvaldsen har skrevet norske tekster. Alle de norske versjonene har tittelen «Min bønn».
Ole Amund Sveen

Klubbkarriere

Sveen gikk fra 2. divisjonsspill hos Raufoss til Strømsgodset i desember 2011 etter å ha prøvespilt for klubben en periode. Han debuterte i Tippeligaen den 16. juli 2012, hvor han kom inn som innbytter for Lars Iver Strand i kampen mot Sandnes Ulf (2–1). Den 18. juli 2013 fikk han også sin debut i Europaligaen, da han kom inn som innbytter for Bismark Boateng i kvalifiseringskampen mot Debreceni VSC.
Den 9. august 2013 ble Sveen lånt ut fra Strømsgodset til Hamarkameratene med en varighet ut 2013-sesongen. I mars 2014 ble han klar for Hødd.
11. juni 2109 skrev han under for Fotballklubben Bodø/Glimt. Han kommer gratis som Bosman-spiller fra Sogndal 1. august 2019.
Kumquat

Opprinnelse

Kumquat stammer opprinnelig fra Øst-Asia, nærmere sagt fra Kina, men dyrkes i dag i subtropiske strøk i det meste av verden. Navnet kumquat kommer fra et kantonesisk ord som betyr "gyllen appelsin".
Frukten ble først dokumentert i Kina på 1100-tallet. I 1846 ble den innført til Europa av Robert Fortune, og ble kort tid senere også innført i Nord-Amerika.  
Kumquat vokser på busker eller korte trær som kan bli fra 2,5 til 4,5 meter høye. Treet/busken har tette grener og kan ofte ha små torner. Det har hvite blomster og kan har som regel fra 80 til 100 frukter per tre/busk.
Kumquat vokser svært sakte og finnes i to varianter. Den ene er rund med mørkt oransje skall, mens den andre, også kanskje mest kjente, er lysere og mer oval. Fruktkjøttet er delt i fire – fem båter og inneholder vanligvis steiner, og smaken er sursøt og ganske bitter.
Opprinnelig tilhørte kumquat sitrusslekten, men ble i 1915 overført til slekten Fortunella.

Bruksområde

Kumquat spises vanligvis rå med skallet på. Skallet beholdes fordi det er der det meste av søtsmaken sitter.Frukten kan også syltes, marineres eller kandiseres. Den er pen og  er velegnet som pynt på desserter og middagsretter. 
Skiver av kumquat kan legges i drinker, eller fryses før man kan bruke dem som isbiter.

Oppbevaring

Kumquat har lang holdbarhetstid og oppbevares best ved 8-12 ºC, men trenger ikke å oppbevares i kjøleskap.
Kumquat er tilgjengelig hele året. Den bør være fast og ha et skinnende oransje/gult, tett skall når den kjøpes.

Næringsinnhold

Kumquat har det samme næringsinnholdet som appelsin, blant annet C-vitamin og kalsium. Kumquat er likevel sunnere enn appelsinen fordi skallet også spises. Og som i mange andre frukter og grønnsaker sitter mye av næringen i skallet.
Sarvāstivādavinaya

Sarvāstivādavinaya (sanskrit; devanagari: षर्व्स्तिव्दविनय,) er navnet på de regler og lover (vinaya) som eksisterte innenfor klosterfellesskapet (sangha) til den buddhistiske retningen sarvāstivāda. Det er også navnet på en tekstsamling som tilsvarer vinaya pitaka i pālikanonen til Theravādaskolen. Denne tekstsamlingen er bare blitt bevart i den kinesiske buddhistiske kanon i form av en oversettelse som ble påbegynt av Kumārajīva i årene 404–405 e.Kr. og som avsluttet av Vimalākşa like etter år 409. e.Kr. Den kinesiske oversettelsen bærer tittelen 十誦律 (shí sòng lǜ) og består av 61 bokruller.
Sarvāstivāda var en av de tidlige buddhistiske skolene, og den hadde sin utbredelse i det nordlige India, i det nordvestlige India og i Sentral-Asia. Klosterreglene til denne skolen ble også praktisert i området omkring Yangtze i Kina, og lenger sør.
Kollaboratør

Kollaboratør, fra 1860-årene fra fransk, collaboration, substantiv fra latinske collaborare; co, «sammen», + labore, «arbeide», og betyr egentlig samarbeider / samarbeidspartner. Ordet er gjengs mange steder i verden, men har fått en dårlig klang etter den andre verdenskrig, da «jøssinger» i alle tyskokkuperte land brukte det for å kategorisere de som samarbeidet aktivt med okkupantene og tjente på det.
Pierre Kaser

Pierre Kaser er en fransk sinolog. Han underviser ved Universitetet Aix-Marseille I. Hans forskning dreier seg om eldre kinesisk litteratur, særlig romaner skrevet på dagligtalens kinesisk på 1600-tallet og 1700-tallet. Særlig tyngdepunkt har han på verkene til Li Yu (1611–1680).
Agatha Christie

Liv

Agatha Christie ble født inn i en velstående familie i Torquay. Faren, Frederick Miller, var en rik amerikansk aksjemegler og moren, Clara Boehmer, var en engelsk aristokrat. Hun hadde hjemmeundervisning, og studerte sang og piano i Paris. 
Julaften 1914 giftet Agatha seg med Archibald Christie, en flyger i Royal Flying Corps. Paret hadde en datter, Rosalind Hicks. Under 1. verdenskrig jobbet Christie som sykepleier. Hun likte yrket, kalte det «et av de mest givende yrkene noen kan følge». Senere jobbet hun på apotek, noe som påvirket verkene hennes, ettersom mange av mordene i bøkene hennes blir gjort med gift. Hun utga sin første bok , The Mysterious Affair at Styles, i 1920.
I 1926 skilte hun seg, da hun oppdaget at mannen hadde et forhold til en annen kvinne. Hun giftet seg annen gang med arkeologen Max Mallowan i 1930 og tok hans etternavn i tillegg til Christie, som hun hadde fra sitt første ekteskap. Hun fortsatte imidlertid å skrive som Agatha Christie. Hun døde i Wallingford i 1976.
Christie var bosatt på eiendommen Greenway i Torquay. Verdens eneste statue av Agathe Christie befinner seg også i denne byen.
Christie ble i nyttårslisten i 1970 forfremmet til kommandørdame (DBE) av Order of the British Empire. Hun ble dermed adlet og fikk rett til å føre tiltaleformen dame foran sitt navn.

Agatha Christie-festivalen

Agatha Christie-festivalen ble arrangert 15. september–21. september 2008 for fjerde gang.

The Agatha Christie Mile

The Agatha Christie Mile er en spasertur langs promenaden i Torquay som er knyttet til Agatha Christies liv og bøker. Den går fra Grand til Imperial Hotel i Torquay.

Torquay Museum

I Torquay Museum finnes sjeldne førsteutgaver, kostymer fra filmene, Agatha Christies sirlig håndskrevne papirer samt den gamle skrivemaskinen som hun brukte da hun skrevbøkene.
The High School Conspiracy

Sammendrag

Bobby Funke (Reece Thompson) går andre året på high school, og har en drøm om å studere journalistikk ved Northwestern University. Selv om Bobby selv mener at er en stor forfatter, har han aldri skrevet ferdig en eneste artikkel for skoleavisen. Redaktøren ved avisen, Clara (Melonie Diaz), ber Bobby om å skrive en artikkel om Paul Moore, elevrådsformann ved skolen. Bobby prøver å få et intervju med ham, men Paul er overhodet ikke interessert, og Bobby blir mobbet av vennene til Paul. Paul er er en av de beste spilleren på basketball-laget, og under en kamp faller Paul og skader kneet sitt. Neste morgen oppdager rektor Kirkpatrick (Bruce Willis) at fasiten på flere prøver har blitt stjålet fra en safe på kontoret hans. Kirkpatrick samler flere mistenkte elever for å spørre dem ut. Disse elevene er uskyldige, men Kirkpatrick advarer dem om at han holder øye med dem.
Bobby Funke starter sin egen lille etterforskning, og han oppdager at Paul Moore muligens var involvert i tyveriet. Funke skriver en artikkel i skoleavisen, og retter mistanken mot Paul. Kirkpatrick tvinger Paul til å åpne skapet sitt, og alle prøve-svarene faller ut av skapet. Som et resultat av artikkelen hans, blir Funke en av de mest populære studentene ved skolen. Clara bestemmer seg for å sende inn artikkelen hans til Northwestern University, og Bobby får et stipend til et av studielinjene deres. Funke blir etterhvert mer tvilende til om Paul faktisk er skyldig. Han konfronterer Paul igjen, som hevder sin uskyld.
Funke ser enda dypere i livene til Paul`s lyssky venner, som alle er medlemmer av studentrådet. Han oppdager at de selger narkotika, men at Paul ikke var med på dette. Ringlederen, Marlon Piazza (Luke Grimes), ga Paul skylden for å unngå at søkelyset ble rettet mot ham selv. En av de kvinnelige studentene ved skolen, Francesca Facchini, var ste-søsteren til Marlon, og de blir avslørt som elskere. Funke konfronterer studentrådet på rektors kontor. Marlon truer med å kaste Funke ut av vinduet på kontoret og få det til å se ut som selvmord. Men denne trusselen og alle innrømmelsene deres blir kringkastet over skolens intercom-system. Når Funke gikk inn på kontoret, skrudde han i hemmelighet på mikrofonen. Kirkpatrick kommer løpende inn på kontoret, etterfulgt av flere elever som forhindrer at Marlon går til angrep på Funke.
Ehsan Hajsafi

Landslaget

Han ble tatt ut til Fotball-VM 2014 i Brasil .
Han ble tatt ut i Irans tropp til VM i fotball 2018 i Russland.
Kongsseteren

Bakgrunn og byggestil

Kong Haakon og dronning Maud mottok Kongsseteren i gave fra det norske folk etter kroningen i 1906. Den ble finansiert ved en innsamlingsaksjon. Villaen er tegnet av arkitekt Kristian Hjalmar Biong, som vant arkitektkonkurransen med sitt prosjekt «Slot over Slot». Enkelte av detaljene er hentet fra norsk stabburstradisjon, særlig hjørnene på bygget. Ellers er den tegnet i nybarokk stil med enkelte innslag av jugendstil. Det barokke kan særlig gjenfinnes i gavlveggens symmetriske planteornamentikk i sterke farver, som er inspirert av norsk treskjæringskunst på 1700-tallet.
Selymbria

Selymbria (eller Selybria, i dag Silivri i Tyrkia) var en gresk by ved nordbredden av Propontis (Marmarahavet). Den ble grunnlagt av nybyggere fra Megara i Hellas i 662 f.Kr., to år før de grunnla Bysants ved Bosporos noe lenger mot øst.
Labidostomis

Utseende

Middelsstore (gjerne 7-10 millimeter), avlange, sylindriske, blanke, mørke bladbiller, dekkvingene ofte mer eller mindre gulaktige til brunrøde. Det er stor forskjell mellom kjønnene, hannen har mye lengre bein og et mer avlangt pronotum enn hunnen. Hodet er stort og bredt, antennene tynne og forholdsvis korte, noe sagtakkede. Pronotum er rundet, mye bredere enn langt. Dekkvingene er jevnbrede. Beina er mørke, middels lange og kraftige, hos hannene er forbeina kraftig forlengede.

Levevis

Maurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig også kan forgripe seg på maurlarvene. De voksne billene er bladetere som bladbiller flest, og spiser gjerne på planter.
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard skorpe, og blir båret inn i tua av maurene. Når larven klekkes, beholder den denne skorpen som beskyttelse, og bygger på den med sandkorn og sekreter etter som den vokser, den unngår slik maurenes angrep.
Maurbladbiller tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Slekten er utbredt i Europa, Nord-Afrika og Midtøsten.
Fylkesvei 6230

Fylkesveg 6230 går mellom Kviltorp og Øvre Berg i Molde. Veien er 892 meter lang.
Frem til 2019 hadde veien betegnelsen Fv404.
Nyhedendom

Nyhedendom eller neopaganisme er paraplybegreper for moderne religiøsitet som revitaliserer en rekke før-kristne religioner i særlig Europa som keltisk, germansk og norrøn religion og etnisk naturreligion som forskjellige former for sjamanisme, gudinnedyrkelse, mysteriekulter og hekseforestillinger.
Det er en polyteistisk erfaringstro hvor flere guder og gudinner dyrkes, og hvor den enkeltes spirituelle opplevelse og erfaring settes fremst. Troen er videst mulig omfang opp til den enkelte å definere, og det er ikke opp til andre å sette dogmer for denne. Derfor aviser nyhedenskap dogmatikk, kanoniserte hellige skrifter, religiøse autoriteter, hierarkier og institusjoner. På samme vis er det heller ingen kirker, templer eller andre bygninger, men oppfatter isteden naturen som et tempel i seg selv. 
Nyhedenske religiøse bevegelser er meget mangfoldige med trossystemer som strekker seg fra polyteisme til animisme, til panteisme og andre paradigmer. Mange nyhedenske praktiserer en åndelighet som er fullstendig moderne i sin opprinnelse, mens andre forsøker så nøye som mulig å rekonstruere eller gjenopplive innfødt, etniske religioner som er funnet i historiske kilder eller i folkeminne.
Som en postmoderne utvikling i industrialiserte samfunn er nyhedendom funnet særlig styrke i USA og Storbritannia, men også på kontinentale Europa som i Tyskland, Skandinavia, slaviske Europa, latinske Europa og andre steder. Den største nyhedenske bevegelse er wicca, skjønt andre større nyhedenske trossystemer omfatter moderne åsatru, nysjamanisme, moderne druidisme, ekopaganisme og dodekateisme (gresk religion).
En del av strømningene i de ulike nyhedenske bevegelsene har knyttet seg opp til fascistisk nasjonalistiske og fremmedfiendtlige former som eksempelvis den tidligere tyske paraplyorganisasjonen Deutsche Glaubensbewegung (Den tyske trosbevegelsen) og den nåtidige norske organisasjonen Vigrid som baserer sin ideologi på en blanding norrøn mytologi og raselære. Norske åsatru-dyrkere som Bifrost tar derimot sterkt avstand fra denne rasistiske sammenblandingen, og de naturmystiske variantene av nyhedendommen er stort sett fremmed for fremmedfiendtlig tankegods.